Električni orgazam
Električni orgazam je rok-grupa iz Beograda. Bend je osnovan 13. januara 1980, nakon koncerta grupe Leb i sol. U kafani "Mornar" grupu su osnovali Srđan Gojković Gile, Ljubomir Jovanović Jovec (bivši bubnjar i gitarista grupe Hipnotisano pile) i orguljaš Ljubomir Đukić. Početkom 1981. sa beogradskim grupama Idoli i Šarlo akrobata snimili su zajednički album Paket aranžman na kojem su se predstavili sa pjesmama "Krokodili dolaze", "Zlatni papagaj" i "Vi". Paket aranžman se smatra jednim od najboljih i najvažnijih albuma tadašnje jugoslovenske rok-scene, koji je započeo novi val. Električni orgazam je objavio 12 studijskih, 7 uživo i 3 kompilacijska albuma u više od 30 godina postojanja.